1992 йыл башына тиклем Иҡтисади хеҙмәттәшлек ойошмаһы сиктәрендә хеҙмәттәшлек итеү башлыса ике яҡлы характерҙа була. 1992 йылдан алып Иҡтисади хеҙмәттәшлек ойошмаһы эшмәкәрлеге 7 яңы дәүләттең — Ҡаҙағстан, Әзербайжан, Афғанстан, Ҡырғыҙстан, Тажикстан, Төркмәнстан һәм Үзбәкстандың ҡушылыуы айҡанлы әүҙемләшә. 1995 йылда БМО Генераль Ассамблеяһының 50-се сессияһында Иҡтисади хеҙмәттәшлек ойошмаһы менән хеҙмәттәшлек тураһында резолюция ҡабул ителә һәм шунан алып Иҡтисади хеҙмәттәшлек ойошмаһы БМО-ла күҙәтеүсе статусына эйә. Шулай уҡ Иҡтисади хеҙмәттәшлек ойошмаһы Ислам хеҙмәттәшлеге ойошмаһында күҙәтеүсе статусына эйә.